Diari Oficial de la Generalitat Valenciana


Sumari del DOGV 8062, del 14-06-2017 (2017/4911)

RESOLUCIÓ de 10 de maig de 2017, de la consellera de Sanitat Universal i Salut Pública, per la qual es configura la plataforma d'informació sobre indicadors de salut, determinants de la salut, accions de salut comunitària i actius per a la salut, i bones pràctiques en el Sistema Valencià de Salut.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8062

Data del DOGV
:   14-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4911


Data del document
:   10-05-2017

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública

RESOLUCIÓ de 10 de maig de 2017, de la consellera de Sanitat Universal i Salut Pública, per la qual es configura la plataforma d'informació sobre indicadors de salut, determinants de la salut, accions de salut comunitària i actius per a la salut, i bones pràctiques en el Sistema Valencià de Salut. [2017/4911]  
Proporcionar informació de qualitat, orientada a les audiències i agents d'interès, que facilite la consecució d'objectius de salut, que capacite la ciutadania per a controlar la seua salut i els factors que hi influeixen, i que promoga accions transformadores per a millorar la salut i reduir les desigualtats en salut en la població, és un dels compromisos de govern de la Conselleria de Sanitat Universal i Salut Pública.  
  
El Decret 56/2016, del Consell, de 6 de maig, pel qual s'aprova el Codi de Bon Govern de la Generalitat, estableix l'obligació per part dels poders públics de promoure la millora de la qualitat i l'ús compartit d'estadístiques i bases de dades, portals de govern en línia i, en general, tot el que facilite la labor interna del personal empleat i el millor accés de la ciutadania a la informació i als serveis públics.  
  
Una de les funcions essencials de la salut pública és la valoració de les necessitats de salut de la població a través del mesurament i l'anàlisi dels determinants de la salut, amb especial atenció sobre els determinants socials i les desigualtats en salut. Així, la Llei 33/2011, de 4 d'octubre, General de Salut Pública, reconeix el dret dels ciutadans, directament o a través de les organitzacions en què s'agrupen o que els representen, a la informació en matèria de salut pública, i referix la necessitat de generar sistemes d'informació en matèria de salut pública integrats per indicadors basats, entre altres, en els criteris de l'Organització Mundial de la Salut i de la Unió Europea.  
  
La Llei 10/2014, de 29 de desembre, de la Generalitat, de Salut de la Comunitat Valenciana, en l'article 26 estableix el sistema d'informació en salut pública com l'estructura organitzada d'informació sanitària, vigilància i acció en salut pública a la nostra Comunitat. En aqueix mateix article s'estipula que el sistema esmentat estarà integrat, com a mínim, per les estadístiques, registres i enquestes que mesuren la salut de la població de la Comunitat Valenciana i els seus condicionants, així com per la informació sobre polítiques i actuacions de salut pública en tots els àmbits d'acció.  
La informació relacionada amb la salut de vegades no està disponible i ben sovint està fragmentada i dispersa en unes quantes fonts. Per això, és necessari integrar dades i informació de fonts molt variades per a obtindre una visió conjunta de la salut en un territori que permeta la realització d'accions de planificació i l'actuació en salut i, simultàniament, garantisca el dret d'accés a la informació i promoga la participació de tots els agents rellevants en la coproducció de salut. La ciutadania i els professionals sanitaris i d'altres sectors relacionats requereixen informació accessible, comprensible i oportuna sobre els resultats de salut que s'obtenen en el seu entorn de vida i decisió.  
  
El Pla Normatiu 2017 de l'Administració de la Generalitat preveu el desenvolupament d'un decret relatiu a l'Observatori Valencià de Salut.  
  
Si bé aquest decret ordenarà el desenvolupament, funcions, continguts i organització d'aqueix Observatori Valencià de Salut, concebut com una estructura funcional, es fa necessari ja disposar d'una plataforma informàtica que arreplegue de forma comprensible informació rellevant per a la salut.  
  
En virtut d'això, i en l'exercici de les competències atribuïdes en l'article 4 del Decret 37/2017, de 10 de març, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, resolc:  
  
Primer  
Ordenar la configuració de la plataforma d'informació sobre indicadors de salut, determinants de la salut, accions de salut comunitària i actius per a la salut, i bones pràctiques en el Sistema Valencià de Salut.  
  
Segon  
Encomanar a la Direcció General de Salut Pública la realització de les actuacions administratives tendents a la disposició de la plataforma esmentada.  
  
València, 10 de maig de 2017.- La consellera de Sanitat Universal i Salut Pública: Carmen Montón Giménez.